РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број: 06-2/394-21

29. септембар 2021. године

Б е о г р а д

З А П И С Н И К

62. СЕДНИЦЕ ОДБОРА ЗА УСТАВНА ПИТАЊА И ЗАКОНОДАВСТВО

НАРОДНЕ СКУПШТИНЕ, ОДРЖАНЕ 29. СЕПТЕМБРА 2021. ГОДИНЕ

 Седница је почела у 15.00 часова.

 Седницом је председавала Јелена Жарић Ковачевић, председник Одбора.

 Седници су присуствовали чланови Одбора: Невена Веиновић, Виолета Оцокољић, Угљеша Мрдић, Вук Мирчетић, Балинт Пастор, Лука Кебара, Дубравка Краљ, Оља Петровић, Илија Матејић и Жељко Томић.

Седници је присуствовали су и: Војислав Вујић, заменик члана Одбора Марије Јевђић, Борислав Ковачевић, заменик члана Одбора Ђура Перића, Дејан Кесар, заменик члана Одбора Ђорђа Тодоровића, Дијана Радовић, заменик члана Одбора Томе Филе и Адам Шукало, заменик члана Одбора Миленка Јованова.

Седници је присуствовао и Зоран Томић, народни посланик.

 Седници није присуствовао члан Одбора Јован Палалић нити његов заменик.

Седници Одбора присуствовали су и: Бранко Маринковић, заменик генералног секретара Народне скупштине и Владимир Винш, виши саветник у Министарству правде.

 На предлог председника, Одбор је једногласно (16 гласова за) утврдио следећи

**Д н е в н и р е д:**

 1. Разговор путем видео линка чланова Одбора за уставна питања и законодавство са представницима Венецијанске комисије Савета Европе.

 **Прва тачка дневног реда:** Разговор путем видео линка чланова Одбора за уставна питања и законодавство са представницима Венецијанске комисије Савета Европе

 Председник Одбора захвалила се представницима Венецијанске комисије на директном односу и блиској комуникацији која је остварена током важног процеса реформе правосуђа, који треба значајно да допринесе и напретку Србије у процесу европских интеграција и констатовала да Венецијанска комисија, као стручно тело које чине експерти, пружа велику подршку Србији у овом важном процесу.

 У свом обраћању председник Одбора је истакла да је током процеса измене Устава Републике Србије у области правосуђа, који је отпочео још 2018. године, постигнут висок ниво транспарентности и инклузивности, и додала да се стручна и заинтересована јавност у великом степену укључила током два круга јавних слушања, која су одржана у претходном периоду, у Београду, Нишу, Новом Саду и Крагујевцу. Подсетила је да су активно учешће на јавним слушањима узели представници правосуђа, струковних удружења, независних државних органа, стручне јавности, адвокатских комора, цивилног друштва, амбасада и међународних организација.

 Председник Одбора је током разговора обавестила учеснике разговора да је Радна група за израду акта о промени Устава Републике Србије формирана 23. јуна, и да је одржала до сада 13 седница, како би се уставни амандмани додатно поправили и правосуђе постигло потпуну независност и ефикасност у раду, и како би судска грана власти у Србији била на нивоу земља Европске уније. Она је истакла да је Радна група сагледала све предлоге, примедбе и идеје које су биле изнете да одржаним јавним слушањима како би се дошло до најбољег текста акта о промени Устава Републике Србије и текста уставног закона за спровођење Устава Републике Србије, а који је Одбор на седници одржаној 21. септембра усвојио и упутио Венецијанској комисији на разматрање и додала да су смернице Венецијанске комисије биле су од велике користи у овом раду.

 Председник Одбора је у разговору истакла и да треба радити на новом закону о референдуму, имајући у виду да је постојећи закон усвојен 1994. године, измењен 1998, а да је важећи Устав Републике Србије донет 2006. године, те да Закон о референдуму и народној иницијативи није усаглашен са важећим Уставом Републике Србије. Као важно, истакла је да овај скупштински сазив, који је започео посао промене Устава, тај посао треба и да доведе до краја, јер након одржаног референдума, Народна скупштина треба и да потврди резултате референдума.

 У наставку разговора представници Венецијанске комисије су се интересовали за поједина решења која су садржана у предложеним уставним амандманима.

Седница је завршена у 15,30 часова.

 СЕКРЕТАР ПРЕДСЕДНИК

др Радоје Церовић Јелена Жарић Ковачевић